**D.F. Wallace [ΕΝΔΕΙΚΤΙΚΕΣ Απαντήσεις]**

**ΘΕΜΑ Α.** Να αποδώσετε συνοπτικά σε 70-80 λέξεις το περιεχόμενο που προσδίδει ο συγγραφέας στη φράση *η εκπαίδευση στοχεύει στο να «σας μάθει να σκέφτεστε»*. [μ. 20]

Ο Wallace προσπαθεί στο κείμενο αυτό να νοηματοδοτήσει τον βασικό σκοπό της εκπαίδευσης. Κατά τη γνώμη του, η εκπαίδευση δεν στοχεύει μόνο να καλλιεργήσει τη σκέψη, αλλά κυρίως να αποκτήσουν οι εκπαιδευόμενοι συνείδηση του τι επιλέγουν να σκεφτούν. Αυτό σημαίνει να μάθουν να αναρωτιούνται για τον τρόπο σκέψης και τις πεποιθήσεις που έχουν διαμορφώσει. Επιπλέον, πιστεύει ότι η συνειδητοποίηση αυτή μάς εκπαιδεύει και στην κριτική σκέψη, η οποία με τη σειρά της θέτει σε αμφισβήτηση τις βεβαιότητες και μας καθιστά λιγότερο αλαζόνες. [λ. 82]

**ΘΕΜΑ Β2.** Ο Wallace στην ομιλία του αφηγείται μια ιστορία. Να την εντοπίσετε και να γράψετε ένα (1) δομικό και ένα (1) γλωσσικό χαρακτηριστικό που προσιδιάζει σ’ αυτό το κειμενικό είδος. Ποια είναι η πρόθεση του συγγραφέα με την αφήγηση αυτής ιστορίας; [μ. 10]

**Ζ1.** Η ιστορία που αφηγείται ο συγγραφέας αφορά τον διάλογο δυο «τύπων» που «κάθονται σ’ ένα μπαρ καταμεσής στη χιονισμένη ερημιά της Αλάσκας» και βρίσκεται στην 3η παράγραφο του κειμένου.

**Ζ2. Δομικά χαρακτηριστικά**:

*Πληροφορίες* *για τους «ήρωες*»(*Δυο τύποι, ο ένας είναι θρήσκος, ο άλλος άθεος*)*, τον χώρο* (*κάθονται σ’ ένα μπαρ καταμεσής στη χιονισμένη ερημιά της Αλάσκας*)*, τον χρόνο* (*Μόλις τον περασμένο μήνα*)**ή** *Περιπέτεια*: το πρόβλημα που εμφανίζεται (*αποκλείστηκα μακριά από τον καταυλισμό … δεν έβλεπα μπροστά μου, και ήμουν εντελώς* χαμένος), *η δράση για την επίλυσή του* (*οπότε κι εγώ το έκανα, ναι, το δοκίμασα: έπεσα στα γόνατα…*), *το αποτέλεσμα της δράσης*/ *λύση* (*δυο Εσκιμώοι έτυχε να περνούν από εκεί και μου έδειξαν το δρόμο για τον καταυλισμό*)

**Γλωσσικά χαρακτηριστικά:**

*Ρήματα*: συνήθως σε παρελθοντικούς χρόνους (κυρίως αόριστο). Π.χ.: *αποκλείστηκα, δεν έβλεπα, έπεσα στα γόνατα* κ.ά. *Διαρθρωτικές λέξεις/φράσεις* που δηλώνουν σχέσεις χρόνου / αιτίου και αποτελέσματος. Π.χ. *Μόλις τον περασμένο μήνα, οπότε κι εγώ* κ.α.

**Ζ3.** Η **πρόθεση** του συγγραφέα είναι να *τεκμηριώσει* την άποψή του ότι «*η αληθινά σημαντική εκπαίδευση στον στοχασμό δεν αφορά τόσο την ικανότητά μας να σκεφτόμαστε όσο το τι επιλέγουμε να σκεφτούμε*». Η ιστορία που αφηγείται είναι, όπως την ονομάζει ο ίδιος, «διδακτική». Τη χρησιμοποιεί ως βάση, για να αναπτύξει τη άποψή του. Επιπλέον, μια «διδακτική» ιστορία, και μάλιστα στο πλαίσιο μιας τελετής αποφοίτησης, έχει σκοπό και να *τέρψει*.

**ΘΕΜΑ Δ.** Ως εκπρόσωπος των συμμαθητών/τριών σου στην τελετή αποφοίτησης του σχολείου σου θα εκφωνήσεις τον αποχαιρετιστήριο λόγο. Γράψε την ομιλία σου (σε 350 - 400λέξεις) αρχίζοντας, μετά τις προσφωνήσεις, με την εξής εισαγωγή: *Ο κύριος στόχος της ομιλίας μου είναι να σας αναλύσω ποιο θα έπρεπε να είναι, κατά τη γνώμη μου, το νόημα των σπουδών μας στο Λύκειο.* [μ. 30]

**1. προσφωνήσεις** [< ομιλία]

κ. Διευθύντρια,

Αξιότιμοι καθηγητές, αξιότιμες καθηγήτριες,

Αγαπητοί συμμαθητές και αγαπητές συμμαθήτριες

**2. Εισαγωγή**

Η σημερινή μέρα πιστεύω πως είναι ξεχωριστή για όλους μας, αφού μετά από όλα αυτά τα χρόνια όσοι βρισκόμαστε εδώ αποφοιτούμε και μας δίνεται η ευκαιρία να συνεχίσουμε τη ζωή μας όπως επιθυμούμε. Έτσι, με αφορμή αυτό το γεγονός και ως εκπρόσωπος των συμμαθητών και των συμμαθητριών μου, έχω την τιμή να εκφωνήσω τον αποχαιρετιστήριο λόγο. Ο κύριος στόχος της ομιλίας μου είναι να σας αναλύσω ποιο θα έπρεπε να είναι, κατά τη γνώμη μου, το νόημα των σπουδών μας στο Λύκειο.

**3. Ζητούμενο 1**

πρώτα-πρώτα θα αναφερθώ στο νόημα της κριτικής σκέψης, η οποία είναι από τις κυριότερες υποχρεώσεις που, κατά τη γνώμη μου, πρέπει να υπηρετήσει το σημερινό Λύκειο. Η καθένας και η καθεμιά μας πρέπει να μάθει να σκέφτεται για τον ίδιο τον εαυτό του και να μη γίνεται εύκολα χειραγωγήσιμος/η. Η χειραγώγηση είναι ένας από τους πιο σημαντικούς κινδύνους που διατρέχουμε σήμερα, όπου κυριαρχούν η προπαγάνδα, οι προκαταλήψεις και η πλύση εγκεφάλου. Η εκπαίδευση, και πιο συγκεκριμένα το Λύκειο, πρέπει, κατά τη γνώμη μου, να συμβάλει προς αυτήν την κατεύθυνση.

Η κριτική σκέψη, όμως, θα ήταν ελλιπής, αν δεν αποβάλλαμε και την αλαζονεία. Κι αυτό θα έπρεπε να είναι μια προτεραιότητα των σπουδών μας στο Λύκειο. Δεν μπορούμε (και δεν πρέπει) να είμαστε απόλυτοι στις απόψεις μας, καθώς είναι πολύ πιθανό να σφάλουμε, να ανακαλύψουμε κάτι που να αναιρεί αυτό που υποστηρίζουμε. Εξάλλου, σε πολλά ζητήματα δεν υπάρχει μία και μόνη σωστή άποψη, αλλά αυτή σχετίζεται με τον τρόπο με τον οποίο ο κάθε άνθρωπος έχει μάθει να αντιλαμβάνεται τον κόσμο. Ο D.F. Wallace αναφέρει πως η αλαζονεία, όπως και η τυφλή βεβαιότητα και η στενομυαλιά, «ισοδυναμεί με φυλάκιση τόσο ολοκληρωτική, που ο φυλακισμένος δεν έχει καν συνείδηση του εγκλεισμού του».